Preşedintele Federaţiei Italiene de Fotbal, Gabriele Gravina, este suspectat de spălare de bani, potrivit cotidianului italian Gazzetta Dello Sport. Gravina s-a prezentat joi în faţa parchetului de la Roma pentru a încerca să se apere.
Gabriele Gravina, preşedintele Federaţiei Italiene de Fotbal (FIGC), a fost inclus oficial, miercuri, de către Parchetul de la Roma în registrul suspecţilor pentru "spălare de bani şi delapidare", potrivit cotidianului Gazzetta Dello Sport.
El a fost acuzat de către procurori de mai multe activităţi ilegale: de la atribuirea licitaţiei pentru drepturile de televiziune ale Lega Pro (a treia divizie italiană) din 2018, până la vânzarea unei colecţii de cărţi vechi şi trecând prin cumpărarea unui apartament în Milano, pentru fiica partenerei sale de viaţă. Joi, Gravina (70 de ani) s-a prezentat în faţa parchetului de la Roma, însoţit de avocaţii săi, pentru a încerca să se apere.
"Când joci un rol instituţional şi eşti lovit la nivel personal, e clar că suferi. Lovindu-mă şi atacandu-mă din punct de vedere al credibilităţii ne pune sistemul în dificultate. Cineva încearcă de ceva vreme să-i submineze stabilitatea, crede că poate provoca pagube şi o face, dar cei care mă cunosc ştiu că sunt puternic. Am cerut să fie stabilit adevărul. Vreau să înţeleg cine a întocmit dosarul. Vreau să ştiu numele instigatorilor", a declarat Gravina pentru presa italiană.
Gabriele Gravina este preşedinte al FIGC din octombrie 2018 şi a fost numit vice-preşedinte al UEFA în anul 2023.